b'\n_START_ARTICLE_\nPermakultur\n_START_PARAGRAPH_\nPermakultur eller  Permanent Agriculture  betyder "vedvarende kultur". Begrebet stammer fra et planl\xc3\xa6gningssystem for jordbrug, hvor man arbejder med foruds\xc3\xa6tninger for en vedvarende dyrkning. Dvs. at monokulturelle systemer erstattes af polykulturel opbygning af produktion, bos\xc3\xa6tninger og forsyninger. Det hele sker p\xc3\xa5 baggrund af naturlige m\xc3\xb8nstre. Begrebet bruges desuden i forbindelse med design af boliger og bymilj\xc3\xb8er, som kan indpasses i naturlige m\xc3\xb8nstre.\n_START_SECTION_\nBegyndelse\n_START_PARAGRAPH_\nMidt i 1970\'erne udviklede de to australske \xc3\xb8kologer Bill Mollison og David Holmgren tanker, som de h\xc3\xa5bede at kunne bruge til at skabe stabile dyrkningssystemer. Det gjorde de som en reaktion p\xc3\xa5 industrialiseringen af landbruget efter den 2. verdenskrig. Udviklingen bet\xc3\xb8d en stigende forgiftning af jord og vand, et tab af biodiversitet og en jorderosion, som fjernede milliarder af tons frugtbar agerjord. Resultatet af deres arbejde blev et udkast til en planl\xc3\xa6gningmetode, som blev kaldt permakultur, og som blev offentliggjort med udgivelsen af bogen Permaculture One (ISBN 0-908228-03-1) i 1978.'